  Виталий Пронин Д. Мацуев П. Чайковскийлы сӥзем фестивале нырысьсэ уг вуы ни.Денис Мацуев туэ дорамы пианист сямен гинэ ӧз, «Выль нимъёс» стипендия сётъясь фондлэн кивалтӥсез сямен но вуылӥз.- Туж шумпотӥсько, «Выль нимъёс» фондэн дорады но вуим шуыса, - вера Денис Мацуев. - Фондлэн премиеныз пусъем усточиос Суздальын ортчылӥсь гужем школае, концертъёсы пыриськыло. Та школамылы туэ 25 ар тырме. Ми отын мастер-классъёс сётъяськом, Суздальысь Кремльын бадӟым концерт возьматъяськом. Куддыръя мон  отын  пиналъёсын ӵош но шудӥсько.- Кышкыт ӧвӧл-а, нылпи, пичи дырысеныз бадӟым сцена вылэ потаса, быгатонлыксэ чаляк ыштоз шуыса?- Тодӥськом: ӵемысь пичи дыръязы ӝуатскем кизилиос, кӧня ке аръёс ортчыса, сцена вылысь кошко. Мугъёссы пӧртэмесь. Мон уг вераськы, араз 100 концерт сётоно шуыса, валаны кулэ эсэпсэ. Нылпиосты уксё поттон вылысь сцена вылэ поттаны уг яра, кулэ малпаськыны азьланез сярысь, ӟеч крезьгур сярысь.  Таин ик выре «Выль нимъёс» фонд, пиналъёсын, соослэн анай-атайёсынызы, дышетӥсьёсынызы кенешылэ. Анай-атайёс валало, соослэн пиналзы - сыӵе ик нылпи, кудзэ утьыны но улон сюрестӥ валтыны кулэ шуыса.Котькуд музыкантлэн аслаз гурезез, ку со йылозяз вуоз, тодмо ӧвӧл. Кылсярысь, ӟуч музыкант Антон Рубинштейн тужгес яркыт концертъёссэ 80 аресказ шудылӥз, зэм, сыӵе вакыт луыны быгатэ 12 арескын но. Но ми тыршиськом, таӵеез медаз луы шуыса. Куке 5 аресъем Елисей Мышкинлы («Синяя птица» конкурсын роялен шудӥсь) шуо: тон кизили, кыкетӥ Моцарт - со туж кышкыт. Пияш туж быгатӥсь ке но - 5 арескын Бахлэсь концертсэ шуд ай!- Пичи дыръязы нылпиос валаса меда быдэсто Бахлэсь, Бетховенлэсь гуръёссэс? Ку крезьгурез мур шӧдон кылдэ?- Туала вакытысь пиналъёс - паймымонэсь. Валамон, 7 арескын пинал пьесаез тодэмезъя гинэ шудэ, 15-16 арескын солэн мукет валанэз усьтӥське ни. Соку куд-огез та удысысь кошко, тужгес но нылъёс. Но кылисьёсыз милемын быдэс улонзэс ортчыто ни.Москваын али ортчытӥм пианистъёс куспын Grand piano competition калыккуспо фестивальмес. Быдэс дуннеысь - Кореяысь, Англиысь, Китайысь, Россиысь но мукет кунъёсысь - 15  егит артистъёс, сӥс пыр потыса, куспазы вожвылъяськизы.  Шудыкузы шоразы уд учкиськы ке, малпаськод, тыро-пыдо, зэмос мастеръёс шудо шуыса. Грузиысь 15 аресъем  Сандро Небиеридзе оркестрен концерт сётӥз ни, Германиысь Аугсбургын ортчем фестивале опера гожтӥз. Таӵе егитъёс, мон малпамъя, быдэс историын ӧй вал на. 12 арескын шудыны С. Прокофьевлэсь концертсэ - со бадӟым талант.- Тӥ пичи дыръяды яратӥськоды вал футболэн шудыны. Туала пиналъёс  вутто на-а туп ӵыжаса?  - Соос хоккеен но шудыса, киное но ветлыса, книга но лыдӟыса вутто. Со дыре ик тодо кӧня ке кунсьӧр кылъёсты, компьютерез умой валало… Оглом, паймымон пиналъёс. Мон котькуд нунал дышетскисько соослэсь. Кылӥсько ке, макем быгатыса соос шудо, мылкыды бугырске, соку ик бызисько пианино доры но ачим  шудыны кутскисько. Мыным уг кельшо аслам шудэмъёсы, концертъёсы, валасько, талэсь но умойгес быгатӥсько.Мон шумпотӥсько, нош ик Воткинске вуи шуыса, валля арын Ижын ортчем концерт но, П. Чайковскийлэн музеяз вуылэме но сюлмам шуныт мылкыд кельтӥзы вал. Инмарлы тау, тӥляд 3 выль усто рояльёсты вань ни шуыса. Чидатэк возьмасько ни сцена вылэ потэмме. Мынам туннэ дебют - мон нырысьсэ шудӥсько Бетховенлэсь 17-тӥ сонатазэ. Мон понна та концерт - дунне премьера, со луоз Воткинскын.Мария Векшина   